重陽後同鄒天錫登滕王閣
作者：釋德洪
朝代：宋

paragraphs: 閑中過却重陽節，江城風雨吹黄葉。
與君來游亦偶然，聚立西偏讀豐碣。
憑欄眼界得天多，雨脚明邊飛鳥滅。
西山向人亦傾倒，犯雲爭來獻層疉。
未歸負負無可言，相視心知慚在頰。
會當却立雲生處，縱望晴江生雉堞。
尚喜清游不屬人，故作此詩相暖熱。